
Biznesa ētikas kodekss

Izdots saskaņā ar Valsts pārvaldes iekārtas likuma 
72. panta pirmās daļas 2. punktu

I. Vispārīgie jautājumi

1. Biznesa ētikas kodeksa (turpmāk – kodekss) mērķis ir noteikt vienotus sadarbības un ētiskas rīcības principus Nacionālā psihiskās veselības centra, Valsts SIA (turpmāk – NPVC) un tā sadarbības partneru attiecībās, veicinot godīgas komercprakses, cilvēktiesību, darba tiesību un biznesa ētikas principu ievērošanu visā NPVC piegādes ķēdē. Kodekss ir vērsts uz labas pārvaldības, ilgtspējīgas attīstības un sociāli atbildīgas uzņēmējdarbības principu ievērošanu un veicināšanu.
2. Kodekss ir saistošs NPVC un tās sadarbības partneriem. Par sadarbības partneriem tiek uzskatītas visas fiziskās un juridiskās personas, ar kurām NPVC ir nodibinājusi līgumiskas vai cita veida sadarbības attiecības, tai skaitā piegādātāji, pakalpojumu sniedzēji, būvdarbu veicēji, konsultanti, eksperti, apakšuzņēmēji, sadarbības organizācijas, projektu partneri, nomnieki, licenciāti, aģenti un citas personas, kas darbojas NPVC uzdevumā vai tās interesēs.

II. Sociālie standarti
3. Sadarbības partneris apņemas ievērot visus piemērojamos nacionālos un starptautiskos darba tiesību aktus, nodrošinot taisnīgus, drošus un normatīvajām prasībām atbilstošus darba apstākļus. Partneris īsteno sociāli atbildīgu nodarbinātības praksi, nodrošinot rakstiski noformētas darba tiesiskās attiecības, taisnīgu un normatīvajām prasībām atbilstošu atalgojumu, likumā noteiktās sociālās garantijas, darba laika prasību ievērošanu, kā arī godprātīgu nodokļu saistību izpildi. Sadarbības partneris veicina šo principu ievērošanu arī savā piegādes ķēdē.
4. Sadarbības partneris ievēro starptautiski atzītās cilvēktiesības un apņemas tās atbalstīt visos savas darbības aspektos. Tas nepieļauj cilvēktiesību pārkāpumus savā darbībā, piegādes ķēdē un sadarbības attiecībās, tostarp jebkāda veida piespiedu darbu, bērnu darbu, mūsdienu verdzību un cilvēku tirdzniecību. Sadarbības partneris nodrošina darbinieku cilvēktiesību ievērošanu saskaņā ar starptautiski atzītiem principiem, tostarp Apvienoto Nāciju Organizācijas cilvēktiesību dokumentos noteiktajām pamatvērtībām, kā arī veicina vienlīdzīgas iespējas, nepieļauj diskrimināciju un nodrošina taisnīgu attieksmi pret darbiniekiem, sadarbības partneriem un citām iesaistītajām pusēm.
5. Sadarbības partneris nodrošina vienlīdzīgu attieksmi pret visiem darbiniekiem un nepieļauj diskrimināciju pēc dzimuma, vecuma, rases, etniskās izcelsmes, tautības, reliģijas, politiskās pārliecības, invaliditātes, seksuālās orientācijas vai citiem normatīvajos aktos aizsargātiem kritērijiem.
6. Sadarbības partneris apņemas nodrošināt drošu, veselībai nekaitīgu darba vidi visiem saviem darbiniekiem, ievērojot piemērojamās darba aizsardzības prasības. Partneris regulāri identificē, novērtē un mazina darba vides riskus, veicinot darbinieku veselības, drošības un labbūtības aizsardzību. Darbinieki tiek apmācīti darba aizsardzības jautājumos un nodrošināti ar nepieciešamajiem kolektīvajiem un individuālajiem  aizsardzības līdzekļiem. 
7. Sadarbības partneri veido darba vidi, kurā netiek pieļauta vardarbība, iebiedēšana, psiholoģiska ietekmēšana, seksuāla uzmākšanās vai cita aizskaroša rīcība. Pret visiem darbiniekiem izturas ar cieņu un respektu.
8. Sadarbības partneri nodrošina iespēju darbiniekiem droši un bez atriebības riska ziņot par pārkāpumiem, neētisku rīcību vai darba vides problēmām.

III. Vides standarti
9. Sadarbības partneris ievēro visus piemērojamos vides aizsardzības normatīvos aktus, atļauju nosacījumus un citas saistošās prasības, kas attiecas uz tā darbību.
10. Sadarbības partneris identificē, novērtē un pēc iespējas samazina savas darbības, produktu un pakalpojumu negatīvo ietekmi uz vidi, īstenojot atbildīgu un ilgtspējīgu uzņēmējdarbības praksi.
11. Sadarbības partneris veicina dabas resursu efektīvu izmantošanu, samazinot enerģijas, ūdens un citu resursu patēriņu, kā arī izvērtējot iespējas uzlabot resursu izmantošanas efektivitāti.
12. Sadarbības partneris cenšas mazināt savas darbības ietekmi uz klimatu, īstenojot siltumnīcefekta gāzu emisiju samazināšanas pasākumus, uzlabojot energoefektivitāti, samazinot enerģijas patēriņu un veicinot atjaunojamo energoresursu izmantošanu.
13. Sadarbības partneris apņemas veikt pasākumus, lai mazinātu savu atkritumu apjomu,  nodrošinātu to atbildīgu pārvaldību un savā darbībā ieviestu aprites ekonomikas pamatprincipus.
14. Sadarbības partneris veic nepieciešamos pasākumus, lai novērstu vai samazinātu gaisa, ūdens un augsnes piesārņojumu, kā arī nodrošina drošu ķīmisko vielu, bīstamo materiālu un atkritumu uzglabāšanu, izmantošanu un apsaimniekošanu.
15. Sadarbības partneris savā darbībā ņem vērā ietekmi uz bioloģisko daudzveidību un ekosistēmām un iespēju robežās īsteno pasākumus dabas vērtību saglabāšanai.

IV. Ētiska komercdarbība
16. Sadarbības partneris veic savu uzņēmējdarbību godprātīgi, atbildīgi un caurskatāmi, ievērojot piemērojamos normatīvos aktus un augstus biznesa ētikas standartus.
17. Sadarbības partneris ievēro godīgas konkurences principus un neveic darbības, kuras varētu ierobežot konkurenci vai pārkāpt konkurences tiesību prasības.
18. Sadarbības partneris ievēro nulles tolerances pieeju pret korupciju un jebkādu citu negodprātīgu vai nelikumīgu rīcību, tostarp kukuļošanu, izspiešanu, krāpšanu un naudas atmazgāšanu. Sadarbības partneris nepiedāvā, nepieprasa, nesola, nepieņem un nepieļauj jebkādus materiālus vai nemateriālus labumus, dāvanas vai cita veida priekšrocības, kuru mērķis vai rezultāts var būt biznesa lēmumu, darbību vai attiecību nepamatota ietekmēšana.
19. Sadarbības partneris pieņem biznesa lēmumus objektīvi un nepieļauj situācijas, kurās personiskās intereses varētu nonākt pretrunā ar profesionālajiem pienākumiem vai ietekmēt godīgu lēmumu pieņemšanu.
20. Sadarbības partneris nodrošina personas datu apstrādi atbilstoši piemērojamo normatīvo aktu prasībām, ievērojot personas datu apstrādes principus un izmantojot personas datus tikai tiesiskiem un noteiktiem nolūkiem. Sadarbības partneris īsteno apstrādes radītajiem riskiem atbilstošus tehniskos un organizatoriskos pasākumus, lai nodrošinātu personas datu konfidencialitāti, integritāti un pieejamību, kā arī aizsardzību pret neatļautu vai nelikumīgu apstrādi, nejaušu nozaudēšanu, iznīcināšanu vai bojāšanu.

V. Atbildība un ziņošana 
21. Sadarbības partneris ir atbildīgs par šī kodeksa prasību ievērošanu. Ja sadarbības partnerim ir zināma informācija par iespējamu šī kodeksa pārkāpumu, tas nekavējoties informē NPVC, izmantojot pieejamos ziņošanas kanālus. 
22. Sadarbības partneris nodrošina saviem darbiniekiem un citām ar tā darbību saistītām personām pieejamus un uzticamus mehānismus iespējamu pārkāpumu ziņošanai. Ziņošana tiek veikta konfidenciāli, un personas, kuras labticīgi ziņo par iespējamiem pārkāpumiem vai piedalās to izvērtēšanā, tiek aizsargātas pret jebkādu nelabvēlīgu attieksmi, diskrimināciju, atriebību vai citām negatīvām sekām.
23. NPVC ir tiesības pieprasīt sadarbības partnerim informāciju, dokumentus un paskaidrojumus par kodeksa prasību ievērošanu, nosakot saprātīgu termiņu to iesniegšanai un ievērojot konfidencialitātes, personas datu aizsardzības un komercnoslēpuma aizsardzības prasības.

VI. Noslēguma jautājumi
24.  Kodekss stājas spēkā ar tā apstiprināšanu.
25. Uzsākot līgumattiecības ar NPVC, Sadarbības partneris  informē savus līguma izpildē iesaistītos darbiniekus un citus partnerus par kodeksu. Kodekss ir pieejams ikvienam Sadarbības partnera darbiniekam un apakšuzņēmējiem NPVC mājas lapā.

Attīstības, ilgtspējas un projektu vadības nodaļa	   (paraksts*)		E. Puķe

68617334, sindija.serenda@npvc.lv

